Hessequa-streek kry vlak 2-waterbeperkings | Netwerk24
Deur Jackie Kruger 02 April 2019 14:17
Vlak 2-waterbeperkings is vir die hele Hessequa-distrik in die Suid-Kaap ingestel.
Die streek sluit dorpe in soos Riversdal, Stilbaai, Heidelberg, Albertinia en Witsand.
'n Vroeëre foto van die Korentepoortdam.Foto: Verskaf
Volgens die Hessequa-munisipaliteit beteken dit tuine mag slegs twee keer per week tussen 18:00 en 19:00 natgespuit word. Die reëling geld op Maandae en Donderdae vir huise met gelyke straatnommers en op Dinsdae en Vrydae vir huise met ongelyke straatnommers.
Tuinslange mag onder toesig gebruik word, asook emmers, gieters en outomatiese besproeiingstelsels vir die natmaak van tuine, op voorwaarde dat dit binne die toegelate tydgleuf is.
Die afspuit van harde oppervlakke is verbode en voertuie, woonwaens en bote mag slegs met 'n emmer gewas word.
Ander waterbronne soos reënwatertenks of boorgate moet op 'n sigbare wyse geïdentifiseer word.
Munisipale dienste, wat sportgeriewe en munisipale bates insluit, is uitgesluit van bogenoemde beperkings en sal op 'n ad hoc-grondslag bestuur word.
Volgens die Hessequa-munisipaliteit word die situasie in al die dorpe gemonitor en sal strenger beperkings ingestel word indien die droogtetoestand nie verbeter nie.
Die Korentepoortdam is tans 52,96% vol en 10,8 mm reën het die afgelope week in die omgewing geval. Die Duivenhoksdam is 62% vol, die Olive Grovedam 43% en die Jongensfonteindam 100%.
Meer oor: Hessequa-Munisipaliteit | Albertinia | Witsand | Heidelberg | Riversdal | Stilbaai | Droogte